**A büntetés-végrehajtás országos parancsnokának
50/2017. (V. 23.) OP**

***s z a k u t a s í t á s a***

***a Büntetés-végrehajtási Szervezet Oktatási, Továbbképzési és
Rehabilitációs Központja igénybevételének
térítési díjairól, valamint élelmezési normáiról***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján a Büntetés-végrehajtási Szervezet Oktatási, Továbbképzési és Rehabilitációs Központja igénybevétele térítési díjainak, valamint élelmezési normáinak megállapítására a következő szakutasítást adom ki.

1. A szakutasítás hatálya a Büntetés-végrehajtási Szervezet Oktatási, Továbbképzési és Rehabilitációs Központja (továbbiakban: intézmény) székhelyén, Pilisszentkereszten, 1. számú telephelyén, Igalon és 2. számú telephelyén, Budapesten igénybe vett szervezett oktatás, továbbképzés, szabad férőhely-értékesítés, rendezvények, büfészolgáltatás, rehabilitáció térítési és egyéb díjaira, valamint élelmezési normáira terjed ki.
2. A büntetés-végrehajtási intézetek, intézmények, gazdálkodó szervezetek (a továbbiakban: bv. szervek) személyi állománya részére központilag szervezett, az éves oktatási tervben jóváhagyott tanfolyamokon, továbbképzéseken és értekezleteken résztvevők ellátási költsége (szállás, étkezés) az intézmény költségvetését terheli. Az ellátás anyagi fedezetét költségvetési támogatás biztosítja.
3. A belügyminiszter irányítása alá tartozó szervek hivatásos állományú tagjainak továbbképzési és vezetőképzési rendszeréről, valamint a rendészeti, utánpótlási és vezetői adatbankról szóló 2/2013. (I. 30.) BM rendelet alapján az intézménybe szervezett továbbképzések elszámolása külön - a Büntetés-végrehajtás Országos Parancsnokságával kötött - megállapodás alapján történik.
4. A bv. szervek személyi állományából a székhelyen és az 1. számú telephelyen tanfolyamra, továbbképzésre, értekezletre berendeltek, illetve rekreációs pihentetős üdültetésre, valamint rehabilitációra beutaltak élelmezési nyersanyagnormáit az 1. melléklet tartalmazza.
5. A szabad férőhelyek értékesítését a belügyminiszter vezetése, irányítása vagy felügyelete alá tartozó szervek (a továbbiakban: belügyi szerv) személyi állománya és a Hszt 2. § 13. pontja szerinti közeli hozzátartozók, valamint a belügyi szervek személyi állományából nyugállományba helyezett, nyugdíjas vagy szolgálati járandóságra jogosultságot igazoló igazolvánnyal rendelkező tagjai (a továbbiakban: nyugállományú tag), továbbá az együttműködő szervezetek személyi állományának tagjai önköltségi ár + áfa térítési díjért vehetik igénybe az 1. melléklet szerint. Az önköltség értékét az intézmény Önköltség számítási Szabályzata, továbbá az éves önköltség kalkulációja tartalmazza. Együttműködő szervezetnek azok a szervezetek minősülnek, amelyekkel a Büntetés-végrehajtás Országos Parancsnoksága, vagy a bv. szervek együttműködési megállapodást kötöttek.
6. A külső szervek, személyek részére a szállás térítési díjaként a szállás önköltségi díját és a szauna használat önköltségi díját +áfát kell felszámítani. Az étkezésekhez az alap nyersanyagnormánál 20%-kal magasabb nyersanyagnormát kell biztosítani. Az étkezések és a szállás térítési díját a 2. melléklet tartalmazza.
7. Az intézmény személyi állományának, a bv. szervek személyi állományának az intézményben történő hivatali munkavégzése során biztosított ebéd élelmezési nyersanyagnormája az alap ellátási norma 80%-a. A 2. számú telephelyen az oktatásban részt vevő bv. hallgatóknak, valamint az elviteles ebéd élelmezési nyersanyagnormája az alap ellátási norma Az étkezések nyersanyagnorma értékét és térítési díját a 3. melléklet tartalmazza.
8. 14 éves korig a gyermekek étkezési nyersanyagnormája az adott kategóriában megállapított nyersanyagnorma 70%-a.
9. Az országos parancsnok egyedi mérlegelés alapján engedélyezheti külső szervek, személyek részére az étkezés és szállás szolgáltatás 5. pontban meghatározottak szerinti térítési díjon történő értékesítését.
10. Az intézmény igazgatója külső szervek, magánszemélyek részére csoportos megrendelés alapján mennyiségi kedvezményt nyújthat az 4. melléklet szerint.
11. A külföldi delegációk ellátási költségeit külön norma szabályozza.
12. Olyan rendezvényeken, ahol nem az étkezési norma az étkeztetés alapja, a térítési díjakat az 5. melléklet szerint kell felszámítani.
13. A nem bv. szervek által szervezett képzéseken, továbbképzéseken biztosított terem bérleti díja – a kihasználtság, a biztosított infrastruktúra, illetve erőforrások figyelembe vételével – egyedileg, a szolgáltatásra vonatkozó szerződésben kerül meghatározásra.
14. Az intézmény által üzemeltetett büfékben az árusított termékeket az intézmény árszabályzatában meghatározott áron (büfé áron) kell értékesíteni.
15. A mozgásszervi rehabilitációs kezelésre beutaltak rehabilitációs kezelésének és ellátásának költségei a 90/2015. (XII. 31.) OP szakutasításban foglaltak szerint az intézmény költségvetését terhelik.
16. Az egyéb szolgáltatások és az egészségügyi, rehabilitációs kezelések térítési díjait az intézmény igazgatója az önköltség számítási szabályzat, továbbá az éves önköltség kalkuláció alapján határozza meg.
17. Ez a szakutasítás 2017. június 1-jén lép hatályba.
18. Hatályát veszti a Büntetés-végrehajtási Szervezet Oktatási, Továbbképzési és Rehabilitációs Központja igénybevételének térítési díjairól, valamint élelmezési normáiról szóló 24/2016. (VII. 1.) OP szakutasítás.

**Dr. Tóth Tamás bv. vezérőrnagy**

**országos parancsnok**

Melléklet:

1. számú melléklet: [Nyersanyagnormák és térítési díjak belügyi szervek személyi állománya részére](http://bv.gov.hu/admin/download/d/8e/c1000/2017_50szu-m01.docx)

2. számú melléklet: [Nyersanyagnormák és térítési díjak külső szervek, személyek részére](http://bv.gov.hu/admin/download/e/8e/c1000/2017_50szu-m02.docx)

3. számú melléklet: [Nyersanyagnormák és térítési díjak bv.hallgatók és az intézmények személyi állománya részére továbbá az elviteles ebéd térítési díja](http://bv.gov.hu/admin/download/f/8e/c1000/2017_50szu-m03.docx)

4. számú melléklet: [Csoportos kedvezmények](http://bv.gov.hu/admin/download/0/9e/c1000/2017_50szu-m04.docx)

5. számú melléklet: [Egyéb rendezvények térítési díjai](http://bv.gov.hu/admin/download/1/9e/c1000/2017_50szu-m05.docx)